[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.10.2007

COM(2007) 619 végleges

2007/0216 (COD)

Javaslat

AZ EURÓPAI PARLAMENT ÉS A TANÁCS RENDELETE

a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról szóló 2252/2004/EK tanácsi rendelet módosításáról

(előterjesztő: a Bizottság)

INDOKOLÁS

A JAVASLAT HÁTTERE |

110 | A javaslat indokai és célkitűzései A tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról szóló 2252/2004/EK rendelet nem tartalmaz semmilyen kivételt az ujjlenyomatvétellel kapcsolatban. Ezért szükséges olyan rendelkezések beillesztése a rendeletbe, amelyek mentesítik a 6 év alatti gyermeket és az ujjlenyomatot adni fizikailag képtelen személyeket e követelmény alól. |

120 | Általános háttér A Tanács 2004. december 13-án elfogadta a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról szóló 2252/2004/EK rendeletet[1]. A Bizottság javaslatának elfogadásakor, valamint az arról az Európai Parlamentben és a Tanácsban folyó vita idején nem álltak rendelkezésre tapasztalatok a biometrikus adatok úti okmányokban történő nagy arányú alkalmazásáról. Ezeket a biometrikus adatokat tartalmazó chip beillesztésével kapcsolatos új technológiákat még nem alkalmazták vagy próbálták ki. Néhány tagállam kísérleti projektje során azt tapasztalták, hogy a 6 év alatti gyermekek ujjlenyomata nem megfelelő minőségű ahhoz, hogy egyértelműen igazolja a személyazonosságot. Ezen túlmenően az ujjlenyomatok ebben a korban még jelentős változáson mennek keresztül, ami megnehezíti azok ellenőrzését az útlevél érvényességének teljes időtartama alatt. Sem jogi, sem biztonsági szempontból nem lenne célszerű, ha nemzeti jogszabályok határoznák meg, hogy ki mentesül a tagállamok által kiállított útlevelek és úti okmányok céljából történő ujjlenyomat-adási kötelezettség alól. Következésképpen a Bizottság javasolja a 2252/2004/EK rendelet módosítását annak érdekében, hogy egységes kivételek érvényesüljenek: a 6 év alatti gyermekeket, valamint azon személyeket, akik fizikailag nem képesek ujjlenyomatot adni, fel kellene menteni e kötelezettség alól. Ezen túlmenően kiegészítő biztonsági intézkedésként és a gyermekek további védelme érdekében bevezetésre kerül az „egy személy – egy útlevél” elv. Ezt a Nemzetközi Polgári Repülési Szervezet (ICAO) is ajánlja, és ez biztosítaná, hogy az útlevél és a biometrikus jellemzők csak az útlevél tulajdonosának személyéhez legyenek köthetők. Biztonságosabb, ha minden személynek saját útlevele van. Például, ha a kiállított útlevél a személy gyermekeire is érvényes lenne, de csak nevüket tüntetné fel, fényképüket nem, akkor a chip csak az érintett szülő biometrikus adatait tartalmazná. A gyermekek biometrikus adatait nem tárolnák. Következésképpen a gyermekek személyazonosságát nem lehetne megbízható módon ellenőrizni. Ez kedvezne a gyermekkereskedelemnek. Az „egy személy – egy útlevél” elv bevezetésével elkerülhető lenne ez a negatív hatás. Új komitológiai eljárás Az 1999/468/EK határozatot módosította a 2006/512/EK határozat, amely bevezette az ellenőrzéssel történő szabályozási bizottsági eljárást az olyan általános hatályú intézkedések esetében, amelyek a Szerződés 251. cikkében meghatározott eljárás alapján elfogadott alap jogi aktus nem alapvető fontosságú elemeinek módosítását szolgálják. A 2252/2004/EK rendelet bevezet egy komitológiai eljárást a 2. cikkben említett műszaki előírások kidolgozására, amelyek szükségesek a rendelet végrehajtásához. A rendelet egyáltalán nem változik. A műszaki előírások kiegészítik a rendeletet, és például azt rögzítik, hogy hogyan biztosítják a chipekhez való hozzáférést. Ha ezeknek a műszaki előírásoknak titkosnak kell maradniuk annak érdekében, hogy azok ne kerülhessenek hamisítók és rossz szándékú emberek kezébe, és ezek ne használják őket jogellenes célokra, akkor a komitológiai bizottság a 3. cikkel összhangban úgy határozhat, hogy azok titkosak. Ez a komitológiai határozat sem érinti a rendeletet. Csupán a rendelet követelményeinek végrehajtását jelenti, nevezetesen az úti okmányok biztonságosabbá tételét. Ezért az ellenőrzéssel történő komitológiai eljárás nem alkalmazandó. |

130 | Meglévő rendelkezések a javaslat által szabályozott területen E javaslat célja a 2252/2004/EK rendelet módosítása, amely jelenleg nem tér ki az ujjlenyomat-adási kötelezettség alóli kivételekre. Így az „egy személy – egy útlevél” elv bevezetése, valamint a 6 év alatti gyermekek és az ujjlenyomatot adni fizikailag képtelen személyek e kötelezettség alóli mentesítése szükséges kiegészítései a hatályos jogszabálynak. |

141 | Összhang az Unió egyéb szakpolitikáival és célkitűzéseivel Nem alkalmazható. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

219 | Ez a rendelet a hatályban lévő 2252/2004/EK rendelet módosítása. Az első módosítással – az ujjlenyomat-adási kötelezettség alóli kivétellel – a Vízuminformációs Rendszerről szóló vita folyamán foglalkoztak, ahol konzultáltak az európai adatvédelmi biztossal (EDPS) és a 29. cikk szerinti adatvédelmi munkacsoporttal. Az európai adatvédelmi biztos megállapította, hogy külön eljárást kellene bevezetni – a Közös Konzuli Utasítás biometrikus azonosítókat bevezető módosításának vitája során is – azon személyek esetében, akik nem képesek biometrikus azonosítót szolgáltatni. A második módosítással, az „egy személy – egy útlevél” elv bevezetésével kapcsolatban megállapítható, hogy a legtöbb tagállam már követi ezt az elvet, mivel ezt a Nemzetközi Polgári Repülési Szervezet is javasolja. |

Szakvélemények összegyűjtése és felhasználása |

229 | Külső szakértők bevonására nem volt szükség (lásd fent). |

230 | Hatásvizsgálat Hatásvizsgálatot nem folytattak. Ez a javaslat kiegészíti a 2252/2004/EK rendeletet. Bevezeti az „egy személy – egy útlevél” elvet, és mentesíti a 6 év alatti gyermekeket és az ujjlenyomat adására fizikailag nem képes személyeket e kötelezettség alól. Egyrészt a legtöbb tagállam már követi ezt az elvet, és ezért ezekben a tagállamokban nem fognak további költségek keletkezni. Továbbá azok a tagállamok, amelyek családi útleveleket állítanak ki, már rendelkeznek arról, hogy kérelemre kiállítsanak egyéni útleveleket, mivel ezek szükségesek például az Amerikai Egyesült Államokba való utazáshoz. Ezért ezekben az esetekben sem keletkeznek további költségek. Ugyanakkor az állampolgárok számára jelentkezik valamennyi további költség. Minden egyes útlevél után kell illetéket fizetniük. Ugyanakkor az útlevélre csak harmadik országba való utazás esetén lesz szükség, mivel az EU-n belüli utazáshoz személyi igazolvány is elegendő. Továbbá az utazás biztonságosabb lesz, mivel a gyermekek magasabb fokú védelemben részesülnek. A második résszel kapcsolatban – az ujjlenyomat-adási kötelezettség alóli kivételek – a Bizottság e módosítással tartalékeljárások bevezetése iránti kérésre ad választ. |

A JAVASLAT JOGI ELEMEI |

305 | A javasolt fellépés összefoglalása A Bizottság javasolja a 2252/2004/EK rendelet módosítását annak érdekében, hogy összhangba hozza azt a 6 év alatti gyermekek és az ujjlenyomatot adni fizikailag nem képes személyek e kötelezettség alóli elkerülhetetlen mentesítésével. Továbbá bevezetik a dokumentumok biztonságosságának biztosítása céljából a Nemzetközi Polgári Repülési Szervezet (ICAO) által is javasolt „egy személy – egy útlevél”–ként ismert általános elvet. Ez hozzá fog járulni a gyermekkereskedelem megakadályozásához. A gyermekeknek saját útlevelük lesz, mely tartalmazni fogja biometrikus azonosítójukat, így könnyebb lesz ellenőrzésük a határokon. |

310 | Jogalap Az EK-szerződés 62. cikke (2) bekezdésének a) pontja. |

329 | A szubszidiaritás elve A 2252/2004/EK rendeletet elfogadta a Közösség. A Közösség hatáskörébe tartozik az ujjlenyomat-adási kötelezettség alóli kivételek összehangolása. |

Az arányosság elve A javaslat az alábbi ok(ok) miatt tesz eleget az arányosság elvének. |

331 |

332 | Ez a javaslat módosítja a 2252/2004/EK rendeletet, és bevezeti az „egy személy – egy útlevél” elvet, valamint mentesíti a 6 év alatti gyermekeket és az ujjlenyomatot adni fizikailag képtelen személyeket e kötelezettség alól. |

Az eszközök megválasztása |

341 | A javasolt jogi eszköz: rendelet. |

342 | Más eszközök nem lennének alkalmasak a következő ok(ok) miatt: A 2252/2004/EK rendeletet rendelettel kell módosítani. |

KÖLTSÉGVETÉSI VONATKOZÁSOK |

409 | A javaslat nincs kihatással a Közösség költségvetésére. |

1. 2007/0216 (COD)

Javaslat

AZ EURÓPAI PARLAMENT ÉS A TANÁCS RENDELETE

a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról szóló 2252/2004/EK tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 62. cikke (2) bekezdésének a) pontjára,

tekintettel a Bizottság javaslatára[2],

a Szerződés 251. cikkében megállapított eljárással összhangban[3],

mivel:

(1) Az Európai Tanács thesszaloniki ülésén megerősítette, hogy az EU-ban egységes megközelítésre van szükség a harmadik országok állampolgárainak okmányaihoz, az uniós polgárok útleveleihez és az információs rendszerekhez (VIS és SIS II) szükséges biometrikus azonosítók vagy biometrikus adatok vonatkozásában.

(2) Ezzel összefüggésben a Tanács elfogadta a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról szóló, 2004. december 13-i 2252/2004/EK rendeletet[4] az olyan új elemek használatához vezető fontos lépésként, amelyek biztonságosabbá teszik az úti okmányokat, és megbízhatóbb kapcsolatot hoznak létre az útlevél és annak tulajdonosa között, ezzel jelentősen hozzájárulva a visszaélések megakadályozásához.

(3) A 2252/2004/EK rendelet általános kötelezettséget ír elő az ujjlenyomatadásra, amelyet egy kapcsolat nélküli chipen fognak tárolni az útlevélben. Ugyanakkor tesztek eredményei azt mutatták, hogy szükséges kivételeket tenni. Néhány tagállam kísérleti projektje során azt tapasztalták, hogy a 6 év alatti gyermekek ujjlenyomata nem megfelelő minőségű ahhoz, hogy egyértelműen igazolja a személyazonosságot. Ezen túlmenően az ujjlenyomatok ebben a korban még jelentős változáson mennek keresztül, ami megnehezíti azok ellenőrzését az útlevél érvényességének teljes időtartama alatt.

(4) Az ujjlenyomat adásának kötelezettsége alóli kivételek összehangolása elengedhetetlen annak érdekében, hogy közös biztonsági szintet lehessen fenntartani, és egyszerűsíteni lehessen a határellenőrzéseket. Sem jogi, sem biztonsági szempontból nem lenne célszerű, ha nemzeti jogszabályok határoznák meg, hogy ki mentesül a tagállamok által kiállított útlevelek és úti okmányok céljából történő ujjlenyomatadás kötelezettsége alól.

(5) Ezen túlmenően kiegészítő biztonsági intézkedésként és a gyermekek további védelme érdekében be kell vezetni az „egy személy – egy útlevél” elvet. Ezt a Nemzetközi Polgári Repülési Szervezet (ICAO) is ajánlja, és biztosítja, hogy az útlevél és a biometrikus adatok csak az útlevél tulajdonosának személyéhez legyenek köthetők. Biztonságosabb, ha minden személynek saját útlevele van.

(6) E rendelet nem lépi túl a Szerződés 5. cikkének harmadik bekezdésében meghatározott célok eléréséhez szükséges mértéket.

(7) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e rendelet elfogadásában, és így az rá nézve nem kötelező, illetve nem alkalmazható. Ugyanakkor mivel e rendelet az Európai Közösséget létrehozó szerződés harmadik része IV. címének rendelkezései alapján a schengeni vívmányok fejlesztésére irányul, Dánia az említett jegyzőkönyv 5. cikkének megfelelően az e rendeletnek a Tanács általi elfogadását követő hat hónapos határidőn belül fog határozni arról, hogy ezt a rendeletet nemzeti jogába átülteti-e.

(8) E rendelet a schengeni vívmányok azon rendelkezéseit fejleszti tovább, amelyekben az Egyesült Királyság a Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozattal összhangban nem vesz részt [5] ; ennélfogva az Egyesült Királyság nem vesz részt e rendelet elfogadásában, így az rá nem kötelező, illetve nem alkalmazható.

(9) E rendelet a schengeni vívmányok azon rendelkezéseit fejleszti tovább, amelyekben Írország az Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozattal[6] összhangban nem vesz részt. Írország ezért nem vesz részt e rendelet elfogadásában, így az rá nem kötelező, illetve nem alkalmazható.

(10) Izland és Norvégia tekintetében e rendelet az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás értelmében a schengeni vívmányok[7] azon rendelkezéseinek továbbfejlesztését jelenti, amelyek az említett megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat 1. cikkének B. pontjában[8] említett területhez tartoznak.

(11) Svájcot illetően ez a rendelet az Európai Unió, az Európai Közösség és a Svájci Államszövetség között létrejött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról kötött megállapodás értelmében a schengeni vívmányok azon rendelkezéseinek továbbfejlesztését képezi, amelyek – a 2004/849/EK[9] és a 2004/860/EK tanácsi határozat[10] 4. cikkének (1) bekezdésével összefüggésben – az 1999/437/EK határozat 1. cikkének A. pontjában említett területhez tartoznak.

(12) Következésképpen a 2252/2004/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 2252/2004/EK rendelet 1. cikke a következőképpen módosul:

1. az (1) bekezdés helyébe a következő szöveg lép:

„(1) A tagállamok által kiállított útlevelek és úti okmányok megfelelnek a mellékletben meghatározott minimum biztonsági előírásoknak.

Ezeket egyéni okmányként állítják ki.”;

2. a (2) bekezdés után a rendelet a következő (2a) bekezdéssel egészül ki:

„(2a) A következő személyek mentesülnek az ujjlenyomatadás kötelezettsége alól:

a) a 6 év alatti gyermekek;

b) azon személyek, akiknél az ujjlenyomat vétele fizikailag lehetetlen.”

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet az Európai Közösséget létrehozó szerződésnek megfelelően teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

[1] HL L 385., 2004.12.29., 1. o.

[2] HL C […], […], […]. o.

[3] HL C […], […], […]. o.

[4] HL L 385., 2004.12.29., 1. o.

[5] HL L 131., 2000.6.1., 43. o.

[6] HL L 64., 2002.3.7., 20. o.

[7] HL L 176., 1999.7.10., 31. o.

[8] HL L 176., 1999.7.10., 36. o.

[9] HL L 368., 2004.12.15., 26–27. o.

[10] HL L 370., 2004.12.17., 78–79. o.